Memoriali për nder të Dr. Martin Luther Kingut
Zoti King do të jetë udhëheqësi i parë afrikano-amerikan që do të nderohet në Parkun Kombëtar
Presidentë, udhëheqës të të drejtave civile dhe personalitete të tjera të shquara amerikane u mblodhën dje në Parkun Kombëtare këtu në Washington për të përuruar punimet për ngritjen e një memoriali për të kujtuar udhëheqësin e të drejtave civile Martin Luther King. Në ceremoni pati lutje, këngë dhe festime ndërsa mijëra amerikanë u grumbulluan për të kujtuar dhe reflektuar mbi jetën dhe trashëgiminë e Dr. Martin Luther Kingut. Martin Luther Kingu ishte një prift baptist i cili luftoi për të drejta të barabarta për afrikano-amerikanët përmes rrugëve jo të dhunshme në vitet 1950 dhe 1960 gjatë kohës së ndarjes së institucionalizuar raciale. Ai u vra në vitin 1968. Memoriali ishte menduar të ndërtohej gati një dekadë më parë. Ish presidenti Klinton nënshkroi ligjin e parë që propozonte ndërtimin e tij në vitin 1996. Në vitin 2000 u zgjodh projekti. Arkitektë nga 52 vende dhanë idetë e tyre. Memoriali do të ndërtohet në afërsi të Memorialit të Linkolnit, ku Martin Luther Kingu mbajti fjalimin e tij të famshëm “Kam një Ëndërr” gjatë një demonstrate masive për të drejtat civile në vitin 1963. Presidenti Bush u shoqërua nga ish presidenti Bill Klinton dhe të ftuar të tjerë si kryetari i bashkisë së Washingtonit Anthony Williams, poetja Maya Angelou, veprimtarët Jesse Jackson dhe Al Sharpton. Presidenti Bush tha se memoriali do t’i japë Dr. Kingut vendin e tij të merituar midis amerikanëve më të nderuar në Parkun Kombëtar. Në fakt zoti King do të jetë udhëheqësi i parë afrikano-amerikan që do të nderohet në Park. Në fjalimin e tij Presidenti Klinton tha se mësimet e Martin Luther Kingut janë ende të zbatueshme në konfliktet e sotme në botë. tha ish presidenti Klinton. Memoriali do të përdorë elementë natyral – ujin, gurët dhe pemët për të dhënë idenë e drejtësisë, demokracisë dhe shpresës. Citate nga fjalimet e Dr. Kingut do të gdhenden në mure dhe do të ketë pasazhe për nder të njerëzve të tjerë që dhanë jetën e tyre për lëvizjen e të drejtave civile. Gazetarja Oprah Winfrey e quajti memorialin një simbol për brezat e shkuar dhe të ardhshëm. Fondacioni i Memorialit ka grumbulluar 69 milion dollarë nga 100 milionët e nevojshëm për të ndërtuar dhe mirëmbajtur memorialin. Ai pritet të përfundojë në vitin 2008.